
PLUNGĖS STALO TENISO KLUBO ŽEMAITE MĖGĖJŲ TRENIRUOČIŲ TURNYRŲ
N U O S T A T A I

I. BENDROJI DALIS
1. Plungės stalo teniso klubo (toliau - STK) Žemaite mėgėjų treniruočių turnyrų tikslas sudaryti galimybę parungtyniauti tarpusavyje Plungės rajono stalo teniso mėgėjams, kelti žaidėjų meistriškumą, populiarinti stalo tenisą. 
2. Turnyrus nuo 2014 m. organizuoja STK Žemaite valdyba. Sezonas pradedamas rugsėjo mėnesį ir turnyrai vyko kiekvieną šeštadienį treniruočių metu. Nuo 2022 m. vasario turnyrai vyksta antradieniais. To sezono turnyrai baigiami paskutinį gegužės mėn. antradienį. Turnyrų pradžia 18.15 val., registracija nuo 18.00 val.
3. Turnyrų dalyviai privalo vilkėti tvarkingą skirtą salei sportinę aprangą. Dalyviai patys atsakingi už savo sveikatą. 
4. Starto mokestis dalyviams: suaugusiems 2 €, moksleiviams, studentams 1,0 €. Starto mokesčio nemoka STK Žemaite nariai ar kiti žaidėjai sumokėję metinį klubo valdybos nustatytą treniruočių mokestį. 
5. Varžybos vykdomos pagal Lietuvoje patvirtintas Lietuvos stalo teniso asociacijos (toliau – LSTA) taisykles. Žaidėjų raketės turi atitikti Tarptautinės stalo teniso federacijos (ITTF) nustatytus reikalavimus.
II. VADOVAVIMAS VARŽYBOMS
6. Už turnyrų organizavimą atsakingas įgaliotas STK Žemaite pirmininko pavaduotojas Arūnas Juozas Auškalnis, tel. 868624466, e.p.: arunas.auskalnis@gmail.com
7. Varžybų nuostatai gali būti keičiami tik Plungės stalo teniso klubo Žemaite valdybos sprendimu.
8. Varžybų vyr. teisėjas, nacionalinės kategorijos stalo teniso teisėjas Arūnas Juozas Auškalnis.
III.  DALYVIAI, VARŽYBŲ SISTEMA
9. Turnyruose dalyvauja Plungės rajono stalo teniso mėgėjai ir mėgėjos bet kokio pasiruošimo lygio, nustatyta tvarka laiku užsiregistravę varžyboms.
10. Kviečiami ir kiti, ne plungiškiai, jeigu jie susipažinę su šiais nuostatais ir informuoja apie savo dalyvavimą vyr. teisėją iš anksto.
11. Kiekvieno atskiro turnyro sistema parenkama priklausomai nuo susirinkusių dalyvių skaičiaus. Visi dalyviai nepriklausomai nuo pasiruošimo lygio pradeda varžybas bendroje grupėje kvalifikaciniame etape. Tikimės, kad šiame etape labiau patyrę žaidėjai pasidalins patirtimi su mažiau patyrusiais. Varžybos vykdomos iki visų vietų išaiškinimo, siekiama, kad kiekvienas dalyvis sužaistų turnyre ne mažiau 4 susitikimus.
12. Turnyrai gali būti vedami naudojant VŠĮ Lietuvos stalo teniso lyga įrangą (2022-01-12 nuomos sutartis Nr.1). Organizatorių sprendimu turnyruose (ar jų finalinėse dalyse) gali būti skaičiuojami reitingai. 
13. Nugalėtojai bei prizininkai nustatomi atsižvelgiant į suminius viso sezono rezultatus (kiekvieną sezoną sužaidžiama iki 25 turnyrų) pagal atskiras įskaitas:
· merginų/moterų – tarp visų užsiregistravusių;
· mėgėjų – žaidėjai sezono pradžioje nesantys ir niekada nebuvę reitinguoti LSTA reitinge;
· A lygos – žaidėjai užėmę 1-12 vietas praėjusiame Plungės rajono čempionate, arba 2022 m. vasario mėn. patenkantys tarp 12 geriausių Plungės žaidėjų pagal LSTA reitingą, nepriklausomai nuo to ar dalyvavo čempionate. Ne plungiškiai A lygos įskaitai priskiriami jei jų LSTA reitingas buvo aukštesnis nei dvylikto Plungės žaidėjo;
· B lygos – žaidėjai sezono pradžioje esantys, ar buvę praeityje LSTA reitinge, jei jie neatitinka A lygos įskaitos kriterijų;
· Jaunimo (20 m.) – gim. 2002, 2003 m.;
· Jaunių (18 m.) – gim. 2004, 2005 m.;
· Jaunių (16 m.) – gim. 2006 m. ir vėliau;
· Debiutantų – kituose sezonuose nežaidę, arba žaidę ne daugiau tris turnyrus žaidėjai.
14. Sezono rezultatai sumuojami skaičiuojant pasiektas pergales (mėgėjų ir moterų merginų įskaitos). Kitos įskaitos pagal taškus už užimtas vietas.
IV. APDOVANOJIMAI, BAIGIAMOJI DALIS
15. Atskiruose savaitiniuose turnyruose apdovanojimai nenumatyti.
16. Sezonui pasibaigus planuojami apdovanojimai:
· du pagrindiniai Šeštadieninių Žemaite turnyrų apdovanojimai: PEREINAMOSIOS TAURĖS žaidėjams pasiekusiems daugiausiai pergalių merginų/moterų bei mėgėjų įskaitose. Ant taurių užrašomi metai ir nugalėtojų vardai, pavardės. Kito sezono pradžioje taurės gražinamos organizatoriams;
· keturi vardiniai prizai žaidėjams pasiekusiems daugiausiai pergalių merginų/moterų bei mėgėjų įskaitose bei surinkusiems daugiausiai įskaitinių taškų A lygos ir B lygos įskaitose;
· vardiniai medaliai žaidėjams prizininkams pagal pergalių skaičių merginų/moterų bei mėgėjų įskaitose, bei kitų įskaitų prizininkams pagal surinktus įskaitinius taškus;
· žaidėjams kurie sužaidžia 50, 100 turnyrų įteikiami specialūs Plungės STK ženkliukai. 
17.  Informacija apie varžybas skelbiama Facebook‘o puslapyje: Plungės STK Žemaite.

